b'\n_START_ARTICLE_\nMilan Bala\xc5\xbeic\n_START_SECTION_\n\xc5\xa0tudij\n_START_PARAGRAPH_\nBala\xc5\xbeic je leta 1985 diplomiral iz politologije na Fakulteti za dru\xc5\xbebene vede z diplomsko nalogo "Kritika scientisti\xc4\x8dnega objektivizma: monopolni kapital in revolucionarni subjekt." Leta 1994 je doktoriral iz sociologije kulture na Filozofski fakulteti z disertacijo "Psihoanaliti\xc4\x8dna pristopa Frankfurtske in Lacanovske \xc5\xa1ole k polju dru\xc5\xbebenega in politi\xc4\x8dnega." Med letoma 1981 in 1982 je bil glavni urednik \xc5\xa1tudentskega \xc4\x8dasopisa Tribuna in med 1982 in 1990 \xc4\x8dlan uredni\xc5\xa1tva \xc4\x8casopisa za kritiko znanosti.\n_START_SECTION_\nPoliti\xc4\x8dno delovanje\n_START_PARAGRAPH_\nV \xc4\x8dasu slovenske pomladi je bil \xc4\x8dlan o\xc5\xbejega vodstva Zveze socialisti\xc4\x8dne mladine Slovenije. Leta 1988 je bil kot predstavnik ZSMS \xc4\x8dlan kolegija Odbora za varstvo \xc4\x8dlovekovih pravic ter nato podpredsednik ZKS-Stranke demokrati\xc4\x8dne prenove, kjer je z Borutom Pahorjem vodil liberalno krilo. Na zadnjem kongresu Zveze komunistov Jugoslavije  je bil glavni pobudnik pred\xc4\x8dasnega odhoda slovenske delegacije in eden glavnih zagovornikov uvedbe ve\xc4\x8dstrankarskega sistema. Leta 1990 je bil na prvih demokrati\xc4\x8dnih volitvah izvoljen za poslanca v slovenski parlament, v katerem je deloval kot predsednik odbora za notranjo politiko. Sej dr\xc5\xbeavnega zbora se je med osamosvojitveno vojno udele\xc5\xbeeval v uniformi teritorialne obrambe. Leta 2016 je ustanovil civilnodru\xc5\xbebeno gibanje Nova prihodnost._NEWLINE_Dne 2.12.2018 je v 2. krogu \xc5\xbeupanskih volitev postal \xc5\xbeupan ob\xc4\x8dine Morav\xc4\x8de.\n_START_SECTION_\nMedijsko delovanje\n_START_PARAGRAPH_\nBala\xc5\xbeic je bil v devetdesetih direktor televizijske postaje Kanal A. Do 2011 je deloval kot politi\xc4\x8dni komentator in kolumnist.\n_START_SECTION_\nAkademsko delovanje\n_START_PARAGRAPH_\nOd 1999 do 2011 je bil predavatelj in predstojnik oddelka za teoretsko politologijo na Fakulteti za dru\xc5\xbebene vede ter sodelavec centra za mednarodne odnose. Predaval je na diplomatskih akademijah v Evropi, Aziji in Avstraliji. Njegova akademska podro\xc4\x8dja so politi\xc4\x8dna zgodovina, politi\xc4\x8dna filozofija, lacanovska psihoanaliza in epistemologija. Je avtor petih monografij o slovenski osamosvojitvi in \xc5\xa1tirih strokovnih del, ki se ukvarjajo s psihoanaliti\xc4\x8dno in filozofsko obravnavo politi\xc4\x8dnega diskurza.\n_START_SECTION_\nDiplomatsko delovanje\n_START_PARAGRAPH_\nBala\xc5\xbeic je bil ustanovitelj in prvi predsednik slovenske Diplomatske akademije. Na Ministrstvu za zunanje zadeve je deloval kot dr\xc5\xbeavni podsekretar, direktor oddelka za analize in razvoj, sekretar za strate\xc5\xa1ke zadeve ter uradni govorec ministrstva. Bil je tudi soustanovitelj Sindikata slovenskih diplomatov in njegov drugi predsednik.   _NEWLINE_Leta 2011 je bil imenovan za veleposlanika Republike Slovenije v Avstraliji, Novi Zelandiji, Indoneziji in pri Zvezi dr\xc5\xbeav Jugovzhodne Azije. Mandata ni kon\xc4\x8dal, ker ga je predsednik republike Borut Pahor junija 2014 odpoklical zaradi udele\xc5\xbebe Nicholasa Omana na odprtju konzulata v Melbournu, ker je ta razburila skupnost avstralskih Slovencev. Bala\xc5\xbeic je pri tem zatrdil, da ga je vlada Alenke Bratu\xc5\xa1ek v zvezi z Omanom anga\xc5\xbeirala za tajno diplomatsko dejavnost prepisa naftnih zemlji\xc5\xa1\xc4\x8d, kar je podkrepil z elektronsko korespondenco in drugimi dokumenti.  Nadzor Ministrstva za zunanje zadeve je podal ugotovitev, da ni bilo najti nepravilnosti pri delu veleposlanika. Zaradi razkritja podrobnosti diplomatske dejavnosti, ki jo je potrdilo Ministrstvo za notranje zadeve, je bila Bala\xc5\xbeiceva objava dokumentov ozna\xc4\x8dena kot slovenski WikiLeaks.'